**A Magyar Nemzeti Bank H-STA-V-16/2021 számú határozata a Halliburton Company Germany GmbH Magyarországi Fióktelepével** **szemben intézkedések alkalmazása tárgyában**

A Magyar Nemzeti Bank (székhely: 1054 Budapest, Szabadság tér 8-9.; a továbbiakban: MNB) a Halliburton Company Germany GmbH Magyarországi Fióktelepével (székhely: 1053 Budapest, Károlyi utca 12.), cégjegyzékszám: 01-17-000401, a továbbiakban: Társaság) szemben, a Magyar Nemzeti Bankról szóló 2013. évi CXXXIX. törvény (a továbbiakban: MNB tv.) 62. § (1) bekezdés c) pontja és (2) bekezdése, valamint 63. § (3) bekezdése alapján, a jogszabályon alapuló adatszolgáltatások hivatalból végzett folyamatos ellenőrzésének (a továbbiakban: folyamatos ellenőrzés) megállapításai alapján az alábbi

h a t á r o z a t o t

hozza:

1. kötelezi a Társaságot, hogy a jegybanki információs rendszerhez elsődlegesen a Magyar Nemzeti Bank alapvető feladatai ellátása érdekében teljesítendő adatszolgáltatási kötelezettségekről szóló 41/2020. (XI. 18.) MNB rendelet [a továbbiakban: 41/2020. (XI. 18.) MNB rendelet] szerinti, 2021. július hónapra, mint tárgyidőszakra vonatkozó „Tőkebefektetések havi adatszolgáltatása” (MNB azonosító kód: R02), „Értékpapír befektetések” (MNB azonosító kód: R04), „Pénzügyi derivatívák havi adatszolgáltatása” (MNB azonosító kód: R05), „Egyéb befektetések havi adatszolgáltatása” (MNB azonosító kód: R06), valamint „Viszonzatlan átutalások és eszmei, szellemi javak havi adatszolgáltatása” (MNB azonosító kód: R11) megnevezésű havi adatszolgáltatást (a továbbiakban együtt: havi adatszolgáltatások) a 41/2020. (XI. 18.) MNB rendelet szerinti formában, tartalommal és módon, jelen határozat véglegessé válásától számított 5 munkanapon belül küldje meg az MNB részére.
2. felhívja a Társaságot, hogy a jövőben a jegybanki információs rendszerhez jogszabállyal – a 2021. évre, mint tárgyidőszakra vonatkozó adatszolgáltatások tekintetében a 41/2020. (XI. 18.) MNB rendelettel – vagy az MNB hatósági határozatával elrendelt adatszolgáltatási kötelezettségeinek maradéktalanul tegyen eleget, és tanúsítson jogszerű magatartást.

Az I. pontban foglalt kötelezettségek határidőre történő teljesítésének elmaradása, vagy az MNB ellenőrzési hatáskörébe tartozó jogszabályok ismételt megsértése esetén az MNB az MNB tv. 75. §-a alapján további intézkedést alkalmazhat, illetve bírságot szabhat ki, amelynek összege az MNB tv. 76. § (1) bekezdése alapján százezer forinttól kétmilliárd forintig terjedhet.

Az eljárás során eljárási költség nem merült fel.

Budapest, 2021. szeptember 16.

az MNB nevében eljáró igazgatóság

**Gerendás János**

Statisztikai igazgatóságot vezető igazgató